Neuvoston päätelmät, annettu 13 päivänä toukokuuta 2003, sähköistä liiketoimintaa koskevien politiikkojen mukauttamisesta muuttuvassa ympäristössä



Virallinen lehti nro C 149 , 26/06/2003 s. 0007 - 0009



Neuvoston päätelmät, annettu 13 päivänä toukokuuta 2003, sähköistä liiketoimintaa koskevien politiikkojen mukauttamisesta muuttuvassa ympäristössä (2003/C 149/03) EUROOPAN UNIONIN NEUVOSTO, joka 1. PALAUTTAA MIELEEN - Lissabonin Eurooppa-neuvoston päätelmät strategiasta, jonka mukaan EU:sta tehdään vuoteen 2010 mennessä maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta, sekä tämän strategian edelleen kehittämisen Tukholman, Göteborgin ja Barcelonan Eurooppa-neuvostoissa, - pienyrityksiä koskevan eurooppalaisen peruskirjan, jossa kehotetaan luomaan parhaat mahdolliset olosuhteet pienyrityksille, - aiemmat neuvoston päätelmät ja päätöslauselmat yrittäjyydestä, tieto- ja viestintätekniikasta sekä sähköisestä kaupasta kilpailukykyyn vaikuttavina tekijöinä, sähköisen talouden vaikutuksista eurooppalaisten yritysten kilpailukykyyn, kilpailukykyisemmästä yritysympäristöstä, tieto- ja viestintätekniikan sekä sähköisen liiketoiminnan taidoista Euroopassa, ja eEurope 2005 -toimintasuunnitelman täytäntöönpanosta(1), - Kööpenhaminan Eurooppa-neuvoston päätelmät laajentumisesta, - Brysselissä 20. ja 21. maaliskuuta 2003 pidetyn Eurooppa-neuvoston päätelmät, joissa pidettiin tärkeänä kokemustenvaihtoa ja parhaita toimintatapoja sähköisen liiketoiminnan alalla, 2. PANEE MERKILLE, että - Euroopan unionin ja jäsenvaltioiden on täytettävä sitoumuksensa siihen, että uudistuksia toteutetaan hyvissä ajoin ja tehokkaasti Lissabonin strategian kaikkien kolmen pilarin - taloudellisen, sosiaalisen ja ympäristöllisen - alalla, - koordinoitu toiminta tieto- ja viestintätekniikan paremman hyödyntämisen tukemiseksi liiketoiminnassa on keskeisiä tekijöitä EU:n tuottavuuden kasvun lisäämisessä, - politiikan painopiste siirtyy sähköisestä kaupankäynnistä kokonaisvaltaisempaan sähköiseen liiketoimintaan, jolla syvennetään tieto- ja viestintätekniikan tehokkaampaa käyttöä yhtiöiden sisäisissä ja ulkoisissa menettelyissä, 3. ON TYYTYVÄINEN - komission tiedonantoon "Sähköistä liiketoimintaa koskevien politiikkojen mukauttaminen muuttuvassa ympäristössä: Go Digital-aloitteen opetukset ja tulevaisuuden haasteet", jossa kehotetaan jäsenvaltioita ja alueita tarkistamaan sähköistä liiketoimintaa koskevat strategiansa, erityisesti pk-yritysten tukemiseksi, auttamaan niitä mukautumaan jatkuvasti muuttuvaan sähköisen liiketoiminnan ympäristöön ja omaksumaan vapaaehtoiset sähköisen liiketoimintapolitiikan tavoitteet sähköisestä kaupankäynnistä sähköiseen liiketoimintaan siirtymisen jouduttamiseksi, - komission aikomukseen perustaa pk-yrityksille tarkoitettu eurooppalainen sähköisen liiketoiminnan tukiverkosto saattaakseen yhteen sähköistä liiketoimintaa koskevista politiikoista päättävät tahot, jotka toimivat Euroopan, kansallisella ja alueellisella tasolla, sekä edistääkseen kokemusten ja tietojen vaihtoa, - siihen, että komissio eEurope 2005 -toimintasuunnitelman mukaisesti, tiiviissä yhteistyössä jäsenvaltioiden kanssa ja yhteydessä liike-elämän edustajiin tarkastelee asiaa koskevaa lainsäädäntöä ja etsii sekä tarvittaessa poistaa sähköistä liiketoimintaa haittaavia tekijöitä, 4. TOTEAA, että - tieto- ja viestintätekniikan laajalla käyttöönotolla ja tehokkaalla käytöllä kaikilla aloilla ja kaikissa palveluissa on ratkaiseva merkitys koko EU:n talouden kilpailukyvylle, - pk-yrityksillä on erityisiä vaikeuksia uuden tekniikan käyttöönotossa ja liiketoimintamenettelyjensä uudelleenorganisoinnissa, mikä johtuu muun muassa sähköistä liiketoimintaa koskevan tietämyksen puutteesta erityisesti johtotehtävissä toimivien kohdalla, suhteellisesti korkeammista tieto- ja viestintätekniikan ja osaamispääoman investointikuluista verrattuna suurempiin yrityksiin, sekä siitä, että sähköistä liiketoimintaa koskevat yhteiset vaatimukset puuttuvat, - pk-yrityksillä on erilaiset sähköistä liiketoimintaa koskevat valmiudet eri jäsenvaltioissa, liittyvissä valtioissa, alueilla ja liike-elämän aloilla; poliittisten toimien on näin ollen perustuttava luotettavaan taloudelliseen analyysiin ja edessä olevien haasteiden selkeään määrittelemiseen, - edistyneellä sähköistä liiketoimintaa koskevalla politiikalla olisi autettava pk-yrityksiä hyödyntämään täysimääräisesti tieto- ja viestintätekniikkaa liiketoimintaprosessiensa uudelleensuunnittelussa, automatisoinnissa ja virtaviivaistamisessa, - sähköistä liiketoimintaa koskevan politiikan olisi tarvittaessa perustuttava selkeisiin tavoitteisiin sekä määrällisten ja/tai laadullisten tavoitteiden yhdistelmään, jotta voidaan varmistaa, että se vastaa pk-yritysten tarpeita ja helpottaa arviointia, - sähköistä liiketoimintaa koskevien politiikkojen tehokkuutta lisäisi tehokkaampi verkottuminen, kokemusten vaihto sekä jäsenvaltioiden ja alueiden hyvistä käytänteistä saatava oppi, - yleinen sähköisen liiketoiminnan ympäristö muuttuu jatkuvasti, mikä asettaa uusia haasteita sähköistä liiketoimintaa koskevalle politiikalle, joita ovat muiden muassa: - johdon ymmärtämyksen ja työvoiman taitojen parantaminen sähköisen liiketoiminnan alalla, - pk-yrityksille soveltuvien sähköisten liiketoimintaratkaisujen parempi saatavuus, - pk-yritysten tehokkaampi osallistuminen sähköisiin kauppapaikkoihin ja liiketoimintaverkostoihin, 5. PITÄÄ TÄRKEÄNÄ - yritysten omaa vastuuta sähköisten liiketoimintamenettelyjen hyväksymisestä ja täytäntöönpanosta, - sitä, että taloudellista kasvua voidaan lisätä kehittämällä liiketoimintaan liittyviä sähköisen hallinnon sovelluksia, muun muassa julkisia hankintoja varten, - että helpotetaan sähköistä liiketoimintaa edistävien politiikkojen uudelleen suuntaamista ja vastataan näin yritysten muuttuviin tarpeisiin, - tarvetta auttaa pk-yrityksiä erityisesti määrittelemään sähköisen liiketoiminnan mahdollisuudet ja toteuttamaan onnistuneesti toiminnan muuttamisen sähköiseksi liiketoiminnaksi siten, että yritys uudistaa liiketoimintaprosessinsa, jotta tieto- ja viestintätekniikan käytöstä tulisi tehokasta ja tuottavaa, - sellaisten kunnianhimoisten tavoitteiden asettamista politiikan tasolla, joilla helpotetaan ja edistetään rakenneuudistusprosessia kohti tietoon perustuvaa taloutta, sekä erityisten, mitattavissa ja saavutettavissa olevien, realististen ja aikaan sidottujen (SMART) tavoitteiden asettamista toiminnan tasolla erityisen pk-yrityksiä koskevan sähköisen liiketoiminnan tukemiseksi, - tarvetta edistää poliittisten päättäjien välistä vuoropuhelua ja hyvien toimintatapojen vaihtoa pk-yrityksiä koskevan sähköisen liiketoiminnan alalla, - tarvetta ottaa mukaan koko saatavissa oleva työvoima sähköisen liiketoiminnan taidoissa ilmenevien puutteiden vähentämiseksi ja poistamiseksi erityisesti korjaamalla naisten selvää aliedustusta tieto- ja viestintätekniikan työvoimassa, 6. KEHOTTAA JÄSENVALTIOITA JA LIITTYVIÄ MAITA - täydentämään edelleen vapaaehtoiselta pohjalta ja yleisen politiikan tasolla yrityspolitiikan tulostaulua eEurope 2005 -vertailuindikaattoreiden luetteloon kuuluvan sähköisen liiketoimintaindeksin mukaisesti, - asettamaan toiminnan tasolla pk-yritysten hyväksi toteutettavien erityisten sähköisen liiketoiminnan aloitteiden perustaksi mahdollisuuksien mukaan selvät määrälliset ja/tai laadulliset tavoitteet, jotka mahdollistavat niiden käytännön vaikutusten mittaamisen, - tehostamaan sähköisen liiketoiminnan taitoja kannustamalla pk-yrityksiä osallistumaan sähköistä osaamista edistäviin koulutustapahtumiin, - pyrkimään edelleen tehostamaan verkostoitumista ja helpottamaan rakentavaa vuoropuhelua pk-yritysten ja tieto- ja viestintätekniikkapalvelujen tarjoajien välillä, - helpottamaan edelleen tieto- ja viestintätekniikan sekä sähköisen liiketoiminnan käyttöönottoa pk-yrityksissä korostamalla erityisesti rajat ylittäviä sähköisiä liiketoimia ja laajakaistan laajempaa käyttöä sekä helpottamaan sähköisiä liiketoimintaprosesseja, - helpottamaan pk-yritysten osallistumista internet-kauppapaikkoihin ja sähköisiin julkisiin hankintoihin toimimalla asianmukaisesti tietoisuuden ja luottamuksen lisäämiseksi näitä uusia kaupankäyntimuotoja kohtaan sekä lisäämällä tieto- ja viestintätekniikan sekä sähköisen liiketoiminnan käyttöä julkisella sektorilla, - edistämään yhteentoimivia sähköisen liiketoiminnan ratkaisuja ja sähköisiä maksupalveluja rajat ylittävien liiketoimien alalla tukemalla kansainvälistä yhteentoimivuutta koskevia kokeiluhankkeita, jotka perustuvat mieluiten open source -ohjelmistoratkaisuihin, 7. KEHOTTAA KOMISSIOTA - helpottamaan rajat ylittäviä sähköisiä liiketoimia tukemalla edelleen yhteentoimivia sähköisiä liiketoiminnan ratkaisuja koskevien eurooppalaisten vaatimusten ja monikielisen tietojenvaihdon kehittämistä sekä parantamalla yrityksiä koskevaa oikeusalan tietoa eurooppalaisten portaalien kautta, - varmistamaan eEurope 2005 -toimintasuunnitelman täysimääräisen täytäntöönpanon ottaen erityisesti huomioon pk-yritysten tarpeet ja niiden laajakaistayhteydet ja käytön, - raportoimaan pk-yrityksille tarkoitetun eurooppalaista sähköisen liiketoiminnan tukiverkostoa (European e-Business Support Network for SMEs) koskevat yhteenvedot säännöllisesti eEurope-johtoryhmälle, - edistämään pk-yritysten käyttöön soveltuvien tieto- ja viestintätekniikan ja sähköisen liiketoiminnan ratkaisujen kehittämistä muun muassa helpottamalla pk-yritysten osallistumista tutkimuksen ja teknologisen kehittämisen kuudenteen puiteohjelmaan, - harkitsemaan mahdollisuutta perustaa tieto- ja viestintätekniikan alalla toimivia naisyrittäjiä koskeva EU:n tieto- ja tukiverkosto sekä edistämään EU:n tasolla tietoisuutta lisäävää aloitetta, - raportoimaan neuvostolle vuoden 2004 loppuun mennessä edistymisestä eri aloitteissa, jotka koskevat pk-yritysten sähköisen liiketoiminnan tukemista, sekä jäljellä olevista tieto- ja viestintätekniikan ja sähköisen liiketoiminnan palvelujen käyttämisen tiellä olevista esteistä, 8. KEHOTTAA KOMISSIOTA, JÄSENVALTIOITA JA LIITTYVIÄ MAITA - analysoimaan edelleen ja vertailemaan tieto- ja viestintätekniikan ja sähköisen liiketoiminnan alalla tapahtunutta edistystä eEurope 2005 -vertailuindikaattorien perusteella, - aktiivisesti sitoutumaan pk-yrityksille tarkoitetun eurooppalaisen sähköisen liiketoiminnan tukiverkostoon osana eEurope 2005 -toimintasuunnitelmaa saattamalla yhteen alueelliset, kansalliset ja eurooppalaiset sähköistä liiketoimintaa koskevat aloitteet kokemusten vaihdon edistämiseksi ja tulevista politiikan painopisteistä ja tavoitteista sopimiseksi vapaaehtoisuuden pohjalta. (1) EUVL C 48, 28.2.2003, s. 2.